NRU-kongres te midde van Covid-19 gehou - Sport - Republikein
Wednesday, July 08th, 21:43:03
NRU-kongres te midde van Covid-19 gehou
Andrew Poolman – Min, indien enige, veranderinge aan die topbestuur van die Namibië Rugby-unie (NRU) is in die vooruitsig tydens die verkiesing wat môre deel van die algemene jaarvergadering vorm.
Die NRU-president, mnr. Corrie Mensah, en visepresident vir bestuursake, mnr. Walter Don, is beide onbestrede as enigste benoemings in hul ampte.
Mensah het in 2018 by sy voorganger, mnr. Bradley Basson, oorgeneem en sy volgende termyn van twee jaar blyk dus 'n formaliteit te wees.
Don het sy taak in September laas jaar by die oudskeidsregter mnr. Jacky Husselmann oorgeneem, wat vanweë werkdruk nie meer beskikbaar was nie.
Die vooruitsigte vir die visepresident vir rugbysake is ietwat onduidelik, met mnr. Ivan Gaya as die man in die amp sedert 2018 wie se benoeming nie ontvang was toe die nominasies in Maart vanjaar (voor die koms van Covid-19) gesluit het nie.
Mnre. James Camm en Steve van Wyk, onderskeidelik as verteenwoordigers vir die Sentraal- en Noordestreek, behoort ook as lede van die uitvoerende komitee bekragtig te word indien alles vlot verloop.
Teoreties behoort die aansoeke van twee nuwe klubs om by die NRU geaffilieer en in die ligastruktuur ingesluit te word, gesien te word as potensieel wonderlike nuus van groei vir die sport op die platteland.
Die Suide Knights, gebaseer op Stampriet, en die Okahandja Huskies is beide voornemens om in die NRU eerste liga mee te ding.
Die Rehoboth-klub St. Lou, wat reeds in 2019 toegelaat is om in die eerste liga te speel, se affiliasie behoort ook môre amptelik bekragtig te word nadat dié stap vanweë tegniese gebreke nie by die vorige jaarvergadering kon geskied nie.
'n Terugkeer na die speelveld te midde van die coronaviruspandemie sal ook môre 'n belangrike besprekingspunt wees.
As 'n kontaksport bly rugby steeds gehok, met blywende onsekerheid oor wanneer realisties oor die opstelling van 'n soort ligaprogram in die oorblywende deel van die gebruiklike rugbyjaar gepraat kan word.
Die onlangse skerp toename in gevalle van Covid-19 in die Erongostreek bring mee dat enige sprake van rugby vir die kus se klubs insluitend Kudus (premierliga), Sparta, Erongo Rugby Academy en Dolphin net nog verder in die toekoms aangedribbel word.
Grootfontein se span, wat in 2019 deur Ford geborg is en die eerste liga op indrukwekkende wyse gewen het, se toetrede tot die NRU premierliga is ywerig afgewag met die verwagting dat hulle van die topspanne behoorlike opdraand sal gee. Maar soos dinge staan, weet niemand wanneer hierdie vooruitsig bewaarheid gaan word nie.
Don het aan die koerant gesê die protokol vir hervatting sal by die jaarvergadering ter sprake kom.
"Hervatting is glad nie so eenvoudig as wat 'n mens op die oog af mag dink nie en daar is talle formaliteite wat eers afgehandel sal moet word. Met die veiligheid van spelers, bestuurslede en toeskouers kan ons nie kanse waag nie. Ons het wel 'n paar voorstelle op die tafel wat die naweek bespreek kan word."